(Finnmarken) I høst var Arbeidstilsynet på et rutinemessig tilsyn ved ambulansetjenesten i Vadsø. Der fant de flere tilfeller som ikke harmonerer med arbeidsmiljøloven.

Arbeidsplassen har for dårlige rutiner for å sikre de ansatte tilstrekkelig hvile og det mangler kartlegging av arbeidstid. Den store arbeidsbelastningen fører til slitne ansatte, som ved lange vakter har opplevd å sovne bak rattet på turer med pasienter, heter det i rapporten fra Arbeidstilsynet.

I tillegg mangler verneombud opplæring og det er ikke satt av tid til verneombudet å utføre oppgavene sine.

Betydningsløs vaktplan

Tillitsvalgt for YS, Bjørn Øistein Andreassen, bekrefter overfor Finnmarken at arbeidspresset ved stasjonen er stort.

– Løsningen er å få inn flere ansatte i tjenesten og å omorganisere vaktordningen, mener han.

I dag er det 10 stillinger ved stasjonen, i tillegg til to lærlingplasser, som bemanner to døgnbiler. Turnusen strekker seg over fem uker med to til tre arbeidsdøgn i strekk.

Ifølge vaktplanen skal 10 timer i løpet av et vaktdøgn være aktive, mens 14 timer er såkalt passive. Det betyr at ambulansearbeiderne tilbringer ti timer av vakta med utrykningsbase fra stasjonen på Vegsletta, mens de skal være operative hjemmefra 14 timer.

Pasienter som trenger øyeblikkelig medisinsk hjelp følger derimot ingen vaktplan.

– Når oppdragene kommer må man ta dem, uansett om vaktplanen sier «aktiv» eller «passiv». Da må man være skjerpet og klar, sier Andreassen.

Han har selv opplevd flere ganger å ha passiv vakt og bli kalt ut på oppdrag idet han var på vei til køys for ei natts søvn.

Stor belastning

Andreassen understreker at det ikke er utkallinger midt på natta som utgjør hovedbelastningen, men at man over tid jobber lange dager i strekk.

– Vi har meldt ifra om dette, men opplever ikke at vi blir møtt med forståelse av ledelsen, sier han.

Andreassen er en av ambulansearbeiderne som har opplevd å sovne bak rattet.

– Det har hendt, ja, men det er ikke noe jeg ønsker noe fokus på. En av gangene skjedde det etter at jeg hadde sittet bak rattet i 16-17-18 timer i strekk, sier han.

Han er ikke i tvil om at den store arbeidsbelastningen kan føre til at innbyggerne i Øst-Finnmark kan få en dårligere tjeneste.

– Man merker at folk her kan være helt nedkjørt, spesielt på vinteren, når vi har mange lange turer i mørket. Vi har meldt ifra om dette, men uten å bli hørt, sier Andreassen.

Les mer: Få tilgang til hele saken i papirutgaven eller i Finnmarkens e-avis.

Skal rydde opp

Bilambulansesjefen for Øst-Finnmark lover å jobbe for bedre forhold ved stasjonen i Vadsø. – Vi tar det selvsagt alvorlig om de ansatte føler at arbeidssituasjonen er belastende, men det skal ikke være annerledes i Vadsø enn andre steder i Finnmark, sier bilambulansesjef for østfylket, Jan Arne Moen til Finnmarken.

Kan ikke følge toppene Han påpeker at det er vanlig å dele vaktdøgn opp i aktiv og passiv tid, men at dette kan overskrides fordi man aldri vet når turene kommer.

– Det er umulig å legge opp en beredskap som dekker alle toppene. Da tror jeg det hadde sittet mange folk på vakt uten noe å gjøre mange dager, sier ambulansesjefen.

Det er kjørebelastning og bemanning man ser på når vaktlistene settes opp og turnuser lages.

– Vi jobber med å endre på turnusen, slik at de to bilene på vakt ikke overlapper hverandre like mye som i dag, sier Moen.

I?dag overlapper de to Vadsø-bilene hverandre i seks timer i døgnet i ukedagene, fra klokka 12.

Når ambulansearbeiderne opplever eller forårsaker uheldige hendelser i ambulansetjenesten, skal dette meldes inn i et eget avvikssystem. Ifølge Moen har han ikke funnet noe om at ambulansearbeidere sovner bak rattet på jobb i dette systemet.

– Jeg har bare hørt om det gjennom avisa, for å si det sånn. Fordi jeg ikke har fått noen avviksmeldinger på dette, er det vanskelig for meg å uttale meg om dette, sier Moen.